
ДО
ОБЩИНСКИ СЪВЕТ
БУРГАС



ДОКЛАДНА ЗАПИСКА
ОТ 
ДИМИТЪР НИКОЛОВ НИКОЛОВ
КМЕТ НА ОБЩИНА БУРГАС


Относно: Определяне на условията и реда за провеждане на конкурс за избор на управитeл на „КОМПЛЕКСЕН ОНКОЛОГИЧЕН ЦЕНТЪР- БУРГАС" ЕООД

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
Настоящата докладна записка се обуславя от необходимостта да бъде обявен конкурс за избор на управител на „КОМПЛЕКСЕН ОНКОЛОГИЧЕН ЦЕНТЪР- БУРГАС" ЕООД, ЕИК 000053191.
„КОМПЛЕКСЕН ОНКОЛОГИЧЕН ЦЕНТЪР- БУРГАС" ЕООД, ЕИК 000053191 е лечебно заведение, чийто едноличен собственик на капитала е Община Бургас. Съгласно чл. 9 от Наредбата за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, Общински съвет – Бургас упражнява правата на собственика на капитала.
От друга страна, търговските дружества с над 50 на сто общинско участие в капитала са общински публични предприятия, съгласно чл. 2, ал. 1, т. 1 от Закона за публичните предприятия (ЗПП), в сила от 01.01.2020 г. Принципите на упражняване правата на общините в общинските публични предприятия се уреждат с правилника за прилагане на закона (ППЗПП), в сила от 05.05.2020 г., като органите на местното самоуправление и общинските публични предприятия прилагат разпоредбите на глава осма от ППЗПП.
Поради изтичане на договора за управление с досегашния управител на лечебното заведение, а именно 06.08.2026 година, е необходимо да се проведе конкурс за възлагане управлението на „КОМПЛЕКСЕН ОНКОЛОГИЧЕН ЦЕНТЪР- БУРГАС“ ЕООД. Съгласно чл. 63, ал. 3 от Закона за лечебните заведения, управителите на общинските лечебни заведения, които са публични предприятия по смисъла на ЗПП, се избират и назначават след провеждане на конкурс по реда на ЗПП, като условията и редът за провеждане на конкурса са уредени в правилника за прилагането му.
Съгласно чл. 68 от ППЗПП, условията и реда за номиниране на кандидати за членове на органите за управление на общинските публични предприятия се определят от органите на местното самоуправление, които определят и критериите за подбор, при отчитане на изискванията на специалните закони. Конкурсите се провеждат по публично оповестени правила, определени от общинските съвети при спазване на чл. 21, ал. 2 от ЗПП.
Общинският съвет с решението си за обявяване на конкурса определя изискванията към кандидатите;  необходимите документи, мястото и срока, в който да бъдат подадени; правилата за провеждане на конкурса и работата на комисията; датата, часа и мястото на провеждане на конкурса. Общинският съвет избира и комисията за организиране и провеждане на конкурса и определя нейния състав.
Предвид изложеното и на основание чл. 63, ал. 3 от Закона за лечебните заведения, чл. 137, ал. 1, т. 5 от Търговския закон, чл. 21, ал.2 от Закона за публичните предприятия, чл. 69, ал.2 от Правилника за прилагане на закона за публичните предприятия във връзка с Наредба № 9 от 26.06.2000г. за условията и реда  за провеждане на конкурси за възлагане на управлението на лечебни заведения по Закона за лечебните заведения и чл. 12, ал. 1, т. 14 във връзка с чл. 12, ал. 2, т.1 от Наредбата за условията и реда за упражняване на правата на собственост в търговските дружества, участието в гражданските дружества и сключването на договори за съвместна дейност от Община Бургас, предлагам на Общински съвет – Бургас да вземе следните 

РЕШЕНИЯ:

I. Обявява конкурс за възлагане управлението на „КОМПЛЕКСЕН ОНКОЛОГИЧЕН ЦЕНТЪР - БУРГАС" ЕООД, ЕИК 000053191, който да се проведе при следните етапи:
1. Проверка на съответствието на представените документи с предварително обявените изисквания, съгласно чл.3, ал.1, т.2 и 3 от Наредба № 9 от 26.06.2000г. за условията и реда  за провеждане на конкурси за възлагане на управлението на лечебни заведения по Закона за лечебните заведения като до втория етап на конкурса ще бъдат допуснати кандидатите, които отговарят на поставените изисквания;
2. Представяне от кандидатите на програма за развитието и дейността на лечебното заведение за петгодишен период. 
До третия етап от конкурса – събеседване, се допускат кандидати, получили средноаритметична оценка на разработката не по-ниска от мн. добър 4,50;
3. Събеседване с кандидатите, изразяващо се в защита на програмата за развитието и дейността на лечебното заведение за петгодишен период по т. 2 и познаване на нормативната уредба. 
II. Определя следните изисквания, на които следва да отговарят кандидатите, за допускане до участие в конкурса:
1. Да са български граждани или граждани на друга държава – членка на Европейския съюз, на друга държава – страна по Споразумението за Европейското икономическо пространство, или на Конфедерация Швейцария;
2. Да притежават образователно-квалификационна степен „магистър“ по медицина и квалификация по здравен мениджмънт или образователно-квалификационна степен „магистър“ по икономика и управление и придобита образователна и/или научна степен, специалност или преминато обучение за повишаване на квалификацията по чл. 43 от Закона за висшето образование в областта на здравния мениджмънт;
3. Да имат най-малко пет години трудов стаж в областта на изискуемото висше образование, както и да притежават управленски опит, минимум три години;
4. Да не са поставени под запрещение;
5. Да не са осъждани за умишлено престъпление от общ характер;
6. Да не са лишени по съответен ред от правото да заемат длъжността Управител на публично предприятие;
7. Да не са обявени в несъстоятелност като еднолични търговци или неограничено отговорени съдружници в търговско дружество, обявено в несъстоятелност, при което са останали неудовлетворени кредитори;
8. Да не са били членове на управителен или контролен орган на дружество, съответно кооперация, прекратени поради несъстоятелност през последните две години, при което са останали неудовлетворени кредитори;



9. Да не заема публична длъжност по чл. 74, ал. 1, т. 1 - 35 и т. 38 и 39 от Закона за Сметната палата, да не е член на политически кабинет и секретар на община;
10. Да не извършват търговски сделки от свое или от чуждо име;
11. Да не са съдружници в събирателни, в командитни дружества и в дружества с ограничена отговорност;
12. Да не са управители или членове на изпълнителен или контролен орган на друго публично предприятие.
Точки 10 и 11 се отнасят за дейност, сходна с дейността на дружеството 
Изискванията, посочени в т.9, 10, 11, 12 следва да са налице към датата на подписване на договора за управление.
III. Определя следните документи, необходими за участие в конкурса:
1. Заявление – свободен текст;
2. Професионална автобиография;
3. Копия от документи за завършено образование и квалификация. Квалификация по здравен мениджмънт се удостоверява чрез представяне на един от документите, визирани в §3 от заключителните разпоредби на Наредба №9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения;
4. Копия от документи, удостоверяващи трудов стаж, професионален и управленски опит;
5. Копия от други документи, удостоверяващи изпълнението на изискванията за заемане на длъжността.
6. Декларация, че са налице условията по т. II.
7. Програма за развитието на Дружеството за петгодишен период, която се предоставя в отделен запечатан плик, поставен в плика с документите. Програмата следва да включва най-малко следното съдържание:
– анализ и оценка на състоянието и дейността на Дружеството; анализ на здравно-демографски и здравно-икономически показатели, анализ на лечебните заведения на територията на Област Бургас, предоставящи сходна медицинска помощ.
– тенденции и възможности за развитие на Дружеството, съобразно действащата нормативна уредба;
– определяне на целите, приоритетните области, очакваните резултати в управлението, финансирането, структурата и организацията на дейността на Дружеството;
– приложимост и етапи за реализацията на програмата.
Заявленията за участие в конкурса, заедно с необходимите документи по т. III. се подават в запечатан непрозрачен плик, в 30 дневен срок от публикуване на обявите на интернет страниците на община Бургас и Общински съвет – Бургас, в Деловодството на Община Бургас, ул. „Александровска“ № 26.
IV. Определя следната методика за оценка на кандидатурите:
ЕТАП „Оценка на програмата за развитие на лечебното заведение“ . Оценката се формира при следните критерии:
1. Съответствие на проекта с нормативната уредба;
2. Съответствие на формулираните цели и задачи с вида на лечебното заведение и с предмета на дейност;
 3. Анализ на здравно-демографски и здравно-икономически показатели;
 4. Съответствие на разработения проект с обективното състояние на лечебното заведение;
 5. Логическа структура на разработката;
 6. Степен на практическо прилагане на придобитите теоретични познания; 
EТАП „Събеседване“. Оценка от проведеното събеседване, формирана при следните критерии: 
1. Обосновано представяне на приоритетите и задачите на лечебното заведение;

2. Степен на познаване на нормативната уредба;
3. Способност да се планират и взимат управленски решения;
4. Административни умения, професионални и делови качества;
5. Комуникативни способности и организационни способности;
6. Способност за обективни преценки и представяне на адекватно разрешение на конкретен проблем.
Оценките на програмата за развитие на лечебното заведение и събеседване се формират по шестобалната система, като най-високата оценка е от отличен 6 при точност на оценката 0,25.
V. Процедурата за номиниране да се извърши от Комисия, в състав от пет души, съгласно изискванията на Наредба №9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения, както следва: 1. Председател – представител на Общински съвет Бургас;
2. Секретар – Директор на дирекция ДПМК при Община Бургас;
3. Правоспособен юрист - Директор на дирекция ПНО при Община Бургас;
4. Представител на РЗИ – Бургас;
5. Представител на БЛЗ – Бургас.
По решение на комисията конкурсната процедура може да се проведе чрез видеоконферентна връзка. Членовете на конкурсната комисия, подписват преди започване на работата декларации за липса на конфликт на интереси, частен интерес, свързаност с кандидати и за безпристрастност. При възникване на конфликт на интереси в хода на конкурса съответният член се отстранява незабавно и се заменя с резервен. Всички заседания се протоколират, като декларациите и самоотводите се отбелязват в протоколите.
VI. Избира за представител на Общински съвет – Бургас, като председател на комисията: ……………………………… при негово отсъствие избира ………………………
VII. Делегира правата за извършване на необходимите действия за провеждане на конкурса на Димитър Николов – Кмет на Община Бургас.

С уважение,
ДИМИТЪР НИКОЛОВ
Кмет на Община Бургас 

